THAI แจงไม่มีบริการส่งสินค้าภาคพื้น ยันชัด! ไร้ผู้มาติดต่อรับบัตรเลือกตั้งจากคาร์โก้
รายงานข่าวจาก บริษัท การบินไทย จำกัด(มหาชน) หรือ THAI เ …
25 มี.ค. 2562

รายงานข่าวจาก บริษัท การบินไทย จำกัด(มหาชน) หรือ THAI เปิดเผยถึงกรณีสำนักงานคณะกรรมการการเลือกตั้ง (กกต.) ระบุว่า สาเหตุที่ทำให้บัตรเลือกตั้งนอกราชอาณาจักร 1,500 ใบ จากกรุงเวลลิงตัน ประเทศนิวซีแลนด์ ขนส่งมาถึงไทยไม่ทันเวลา 17.00 น.ของวันที่ 24 มี.ค.2562 ตามกำหนดและอาจกลายเป็นบัตรเสียนั้น เกิดจากขั้นตอนการขนส่งล่าช้า ผ่านสายการบินนิวซีแลนด์และการบินไทย โดยเมื่อวันที่ 23 มี.ค.2562 บัตรเลือกตั้งยังตกค้างอยู่ที่คลังสินค้าของการบินไทย
ทั้งนี้จากการตรวจสอบข้อเท็จจริงเบื้องต้นพบว่า บัตรเลือกตั้งได้ขนส่งผ่านเที่ยวบินในประเทศของสายการบินนิวซีแลนด์ จากเมืองเวลลิงตัน มายังเมืองออกแลนด์ โดยสายการบินไทยเป็นผู้รับช่วงต่อสินค้าจากสายการบินนิวซีแลนด์ เมื่อวันที่ 21 มี.ค.2562 แต่การบินไทยไม่สามารถขนสินค้าได้ในวันดังกล่าว เนื่องจากต้องรอขั้นตอนการตรวจปล่อยสินค้าภายในของสายการบินนิวซีแลนด์ ทำให้การบินไทยรับมอบสินค้าล่าช้ามาเป็นวันที่ 22 มี.ค.2562
ขณะที่ภายหลังรับมอบแล้ว การบินไทยได้ขนส่งสินค้าดังกล่าวออกจากท่าอากาศยานออกแลนด์ มายังท่าอากาศยานสุวรรณภูมิ ด้วยเที่ยวบิน TG492 โดยสินค้ามาถึงเมืองไทยเมื่อเวลาประมาณ 20.50 ของวันที่ 23 มี.ค.2562 ซึ่งตามปกติแล้ว ผู้ว่าจ้างให้ขนสินค้าต้องเป็นผู้มารับสินค้าจากคาร์โก้เอง ซึ่งก็สามารถตรวจสอบสถานะของสินค้าได้ตลอดเวลาว่า ขณะนี้สินค้าอยู่ที่ไหน และขนส่งถึงไทยหรือยัง แต่ในกรณีดังกล่าวไม่พบว่ามีการมาติดต่อขอรับสินค้าดังกล่าว
“ปกติการรับจ้างขนของผ่านคาร์โก้ของการบินไทย หากสินค้าที่ขนส่งไม่ใช่วัตถุอันตราย สายการบินจะไม่ทราบว่าสินค้าที่รับขนส่งที่บรรจุอยู่ในถุง ในกล่องเป็นอะไร และไม่สามารถเปิดดูได้หากสินค้าดังกล่าวได้ผ่านขั้นตอนตรวจสอบความปลอดภัยมาเรียบร้อยแล้ว 
นอกจากนี้บริการคาร์โก้ของการบินไทยโดยทั่วไปเราให้บริการรับขนส่งค้าส่งถึง ณ ท่าอากาศยานเท่านั้น ไม่มีการจัดส่งสินค้าต่อไปยังที่อยู่ของผู้รับ ซึ่งกรณีนี้ ผู้ว่าจ้างต้องมาติดต่อรับสินค้าเอง”
อย่างไรก็ตาม ขณะนี้ผู้บริหารของการบินไทยอยู่ระหว่างหารือร่วมกับหน่วยงานที่เกี่ยวข้องและจะมีการออกแถลงการณ์ชี้แจงในเรื่องดังกล่าวโดยเร็ว